**VYHLÁSENIE O ROZPOROCH**

**k návrhu zákona o podpore prioritných okresov a o zmene a doplnení niektorých zákonov (ďalej len „návrh zákona“)**

Podľa čl. 24 ods. 3 písm. a) prvého bodu Legislatívnych pravidiel vlády Slovenskej republiky sa návrh zákona predkladá s rozporom s nasledujúcimi subjektami :

Únia miest Slovenska

Samosprávne kraje Slovenska (SK8)

1. **Únia miest Slovenska**
* namieta nedostatočnosť a izolovanosť navrhnutého mechanizmu s ďalšími kľúčovými investičnými mechanizmami, ako sú Program Slovensko či Plán obnovy – pripomienku predkladateľ neakceptuje, pretože navrhnutý mechanizmus na podporu regionálneho rozvoja je primárne zameraný na adresnú podporu regiónov s najvyššou mierou potreby intervencie. V súčasnom modeli sú procesy koordinácie a synergií zabezpečené prostredníctvom viacerých úrovní:

1. Doplnková podpora prioritných okresov je riešená na úrovni viacerých právnych predpisov v gescii rôznych ústredných orgánov štátnej správy (Ministerstvo cestovného ruchu a športu Slovenskej republiky, Ministerstvo hospodárstva Slovenskej republiky, Ministerstvo kultúry Slovenskej republiky a pod.), ktoré rôznymi mechanizmami reflektujú potrebu podpory prioritných okresov.

2. Synergické aspekty budú riešené aj samotnými plánmi rozvoja, ktoré budú obsahovať aktivitu s názvom „Rozvoj verejnej správy v území prioritných okresov“. Zmienená aktivita s opatrením „Zabezpečenie financovania projektov rozvoja verejnej správy v území NRO“ je implementovaná už v súčasných plánoch rozvoja najmenej rozvinutých okresov a slúži na spolufinancovanie projektov z rozličných finančných nástrojov ako napr. Program Slovensko, Interreg a pod.

3. Dôležitým aspektom zostáva, že nástroj podľa návrhu zákona má predovšetkým reagovať na aktuálne potreby prioritných okresov, často flexibilne a rýchlejšie, než by umožňovali zložitejšie integrované mechanizmy.

* žiadajú preformulovať § 3, ods. 1, písm. c) a § 3, ods. 3, písm. a), nakoľko sú ustanovenia zmätočné a nelogicky prepojené – predkladateľ pripomienku neakceptuje a nepovažuje ju ani za zásadnú. Ustanovenia § 3, ods. 1, písm. c) a § 3, ods. 3, písm. a) sú vzájomne prepojené tak, aby zabezpečili konzistentnú a koordinovanú spoluprácu medzi Ministerstvom investícií, regionálneho rozvoja a informatizácie Slovenskej republiky (ďalej len „MIRRI SR“) a okresným úradom. Táto formulácia odráža logický postup krokov, kde MIRRI SR pripravuje samotný návrh plánu rozvoja prioritného okresu v spolupráci s okresným úradom a okresný úrad organizačne zabezpečuje prípravu návrhu plánu rozvoja prioritného okresu. Na rozporovom konaní bola pripomienka doplnená, na základe čoho sa zistil nesúlad znenia pripomienky s jej cieľom. Pripomienkujúci subjekt mal za cieľ namietať nesúlad kompetencií ministerstva a okresného úradu v sídle prioritného okresu.
* nesúhlasia s dĺžkou trvania plánu rozvoja prioritného okresu na tri roky a požadujú predĺžiť trvanie plánu rozvoja – predkladateľ s pripomienkou nesúhlasí, pretože trojročné obdobie prináša možnosť priebežného hodnotenia a úpravy smerovania podpory, čím sa zabezpečuje, že intervencie zostanú efektívne a reflektujú skutočný stav územia. Dlhšie trvajúce plány by boli finančne náročné aj pre štátny rozpočet.
* žiadajú doplniť medzi taxatívne vymenovaných členov riadiaceho výboru „prioritného okresu“ zástupcu okresného mesta daného „prioritného okresu“ - predkladateľ s pripomienkou nesúhlasí, pretože riadiaci výbor prioritného okresu by mal byť kompaktný a flexibilný, aby sa mohol rýchlo a efektívne rozhodovať, navýšenie počtu jeho členov by mohlo narušiť efektívne a rýchle rozhodovanie. Zástupcovia miest a obcí nachádzajúcich sa v územnom obvode prioritného okresu reprezentujú široké spektrum záujmov vrátane okresných miest.
* navrhujú ponechať v čl. III § 5 písm. e) a f) – s pripomienkou predkladateľ nesúhlasí, pretože v § 5 písm. e) a f) zákona č. 539/2008 Z. z. o podpore regionálneho rozvoja v znení neskorších predpisov nejde o základné dokumenty regionálneho rozvoja, ale o materiály, ktoré majú charakter finančných alebo rozpočtových plánov a programov, ktorými sa uskutočňujú základné dokumenty regionálneho rozvoja.
1. **Samosprávne kraje Slovenska (SK8)**
* požadujú prideliť kompetenciu zabezpečenia prípravy návrhu plánu rozvoja prioritného okresu vyššiemu územnému celku, na území ktorého sa nachádza prioritný okres – s pripomienkou predkladateľ nesúhlasí, pretože prípravu návrhu plánu rozvoja prioritného okresu navrhujeme ponechať v kompetencii MIRRI SR v spolupráci s okresným úradom. MIRRI SR je zodpovedné za strategické riadenie a koordináciu regionálneho rozvoja na celoštátnej úrovni, pričom riadiaci výbor prioritného okresu ako poradný orgán poskytuje odborné usmernenie a spätnú väzbu z regionálnej úrovne. Tento systém zabezpečuje efektívne prepojenie medzi centrálnymi a miestnymi úrovňami riadenia, čo je nevyhnutné na dosiahnutie jednotnej implementácie rozvojových stratégií. Vyšší územný celok má významné postavenie v riadiacom výbore, kde má možnosť aktívne ovplyvňovať prípravu a realizáciu plánu rozvoja. Tým sa zabezpečuje, že záujmy a potreby vyššieho územného celku sú plne zohľadnené bez toho, aby bolo potrebné meniť kompetencie a zodpovednosť za prípravu plánu.